Broj: 711-I-738-M-37/20-02-11

Zagreb, 30. travnja 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva, te Aleksandre Jozić-Ileković i Davorina Ivanjeka kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Mate Botice, člana Uprave trgovačkog društva Odašiljači i veze d.o.o.,** za davanjem mišljenja Povjerenstva,na 84. sjednici, održanoj dana 30. travnja 2020.g., daje sljedeće:

**MIŠLJENJE**

1. **Na temelju članka 14. stavka 5. ZSSI-a, dužnosnik Mate Botica, može za vrijeme obnašanja dužnost člana Uprave trgovačkog društva Odašiljači i veze d.o.o. obavljati i funkciju** **predsjednika udruge Hrvatski radioamaterski savez, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.**
2. **Upućuje se dužnosnik da se u obnašanju dužnosti člana Uprave trgovačkog društva Odašiljači i veze d.o.o., u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu Hrvatski radioamaterski savez.**

Obrazloženje

Zahtjev za davanjem mišljenja Povjerenstva podnio je dužnosnik Mate Botica, član Uprave trgovačkog društva Odašijači i veze d.o.o. U knjigama ulazne pošte zahtjev je zaprimljen pod poslovnim brojem 711-U-1647-M-37/20-01-2, dana 21. travnja 2020.g. povodom kojeg se vodi predmet broj M-37/20.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu navedenog Zakona. Uvidom u Registar dužnosnika utvrđeno je da je Mate Botica upisan kao član uprave Odašiljači i Veze d.o.o. 31. svibnja 2016.g. Stoga je i Mate Botica, povodom obnašanja navedene dužnosti, obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu za davanjem mišljenja navodi kako je Hrvatski radioamaterski savez nacionalni, nestranački, neprofitni strukovni savez tehničke kulture i drugih pravnih osoba koje ostvaruju programe Saveza. Savez je neprofitna pravna osoba upisana u Registar udruga Republike Hrvatske u skladu sa Zakonom o udrugama te je pravni sljednik prijašnje organizacije Savez radioamatera Hrvatske osnovane 21. ožujka 1949.g. Tijela upravljanja Saveza čine Skupština, Izvršni odbor, predsjednik i Nadzorni odbor. Predsjednik zastupa i predstavlja Savez, a bira ga Skupština na razdoblje od 4 godine, uz mogućnost ponovnog izbora. Predsjednik saziva Skupštinu i Izvršni odbor, usklađuje rad tijela Saveza, predstavlja Savez u zemlji i inozemstvu i obavlja druge poslove u skladu sa Statutom Saveza i poslovnicima Skupštine i Izvršnog odbora, sklapa ugovore i poduzima druge pravne druge radnje u ime i za račun Saveza. Za svoj rad odgovara Skupštini Saveza te je odgovoran da rad Saveza bude zakonit i usmjeren na razvoj amaterskih radijskih komunikacija.

Dužnosnik dalje navodi kako nije član upravnog ili nadzornog tijela neprofitne udruge niti zaklade. Trgovačko društvo Odašiljači i veze d.o.o. i Hrvatski radioamaterski savez ostvaruju poslovnu suradnju u području zakupa elektroničke komunikacijske infrastrukture, gdje Odašiljači i veze d.o.o. nastupaju kao zakupodavac

Nastavno na navedeno, dužnosnik traži mišljenje Povjerenstva u slučaju kandidiranja odnosno imenovanja člana Uprave - direktora Odašiljača i veza d.o.o. predsjednikom Hrvatskog radioamaterskog saveza. Dužnosnik napominje kako bi se u slučaju obavljanja funkcije predsjednika Hrvatskog radioamaterskog saveza i donošenja odluka koje se odnose na suradnju s Odašiljačima i vezama d.o.o., član Uprave-direktor izuzeo od postupanja sukladno Statutu Saveza.

Uvidom u Sudski registar trgovačkog suda u Zagrebu utvrđeno je da je pod MBS: 080428338 upisano trgovačko društvo Odašiljači i veze društvo s ograničenom odgovornošću, za prijenos i odašiljanje radijskih i televizijskih programa za račun drugih, OIB: 88150534338. Kao jedini osnivač/član društva upisana je Republika Hrvatska, a kao osoba ovlaštena za zastupanje upisan je Mate Botica – direktor, zastupa društvo samostalno i pojedinačno, postao direktor dana 20. srpnja 2017.g.

Uvidom u podatke iz Registra udruga Republike Hrvatske Povjerenstvo je utvrdilo da je pod registarskim brojem 00000942 upisan savez udruga HRVATSKI RADIOAMATERSKI SAVEZ (u daljnjem tekstu: Savez), OIB: 39443690100. Pod ciljevima navedenog saveza upisano je: razvitak, poticanje i promidžba radijskih komunikacijskih tehnika u Republici Hrvatskoj, a naročito među mladima; Promicanje prava građana na slobodno interesno udruživanje u tehničkoj kulturi, prava čovjeka na razvitak osobnosti, zastupanje i zaštita vlastitih interesa članica i njihovih članova u Hrvatskoj zajednici tehničke kulture, ovlaštenim državnim tijelima Republike Hrvatske i u međunarodnim organizacijama; Poticanje na kreativnost, stvaralački i znanstveni rad te omogućavanje potvrđivanje sposobnosti, vještina i znanja građana, posebice mladeži u svim područjima radijskih komunikacijskih tehnika i srodnim djelatnostima, i pri tome vodeći brigu o ravnopravnosti spolova i nepostojanju rasne diskriminacije; Poticanje volonterskog rada u području djelatnosti Saveza; Potpora obrazovanju djece i mladih s posebnim potrebama; Poticanje međunarodne suradnje i mobilnosti u obrazovanju djece i mladih iz područja tehničkih, tehnoloških, informatičkih i drugih znanja i vještina; Cjeloživotni odgoj, obrazovanje i osposobljavanje građana za stjecanje tehničkih, tehnoloških, informatičkih i drugih znanja i vještina; Zaštita amaterskih radijskih komunikacija, a posebno frekvencija namijenjenih radio amaterskoj službi; Unaprjeđenje uvjeta ostvarivanja programa amaterskih radijskih komunikacija u javnim potrebama u tehničkoj kulturi Republike Hrvatske; Promidžba tehničkih i znanstvenih istraživanja i novina na području radijskih komunikacija i radijske tehnike; Očuvanje i zaštita čovjekova okoliša i prirode; Promidžba postignuća radioamaterskih udruga i njihovih članova u zemlji i svijetu; Njegovanje radioamaterskog duha i vrijednosti radioamaterizma, poticanje dobre volje i prijateljstva među građanima svih država svijeta, neovisno o njihovim političkim, rasnim, nacionalnim i vjerskim pripadnostima i svjetonazorima; Poticanje i njegovanje domoljublja, razumijevanja i snošljivosti među ljudima; Sudjelovanje članova udruga u humanitarnim, ekološkim i drugim akcijama te u pružanju nesebične pomoći prilikom prirodnih, tehnoloških i ostalih nesreća, odnosno katastrofa bilo da su na razini države ili na međunarodnoj razini; Organizacija domaćih i međunarodnih skupova, kampova, škola, kongresa i seminara za stjecanje tehničkih, tehnoloških, informatičkih i drugih znanja i vještina; Umrežavanje i međunarodna stručna suradnja.

Pod gospodarskom djelatnostima Hrvatskog radioamaterskog saveza upisano je organiziranje i provođenje izvaninstitucionalnih programa odgoja i obrazovanja iz područja komunikacijskih tehnika (kotizacije - sufinanciranje radionica, seminara i slično); najam opreme; izdavanje obrazovnih tiskanih ili elektroničkih publikacija iz područja izvaninstitucionalnog odgoja i obrazovanja u području komunikacijske tehnike, popularizacija amaterskih radijskih komunikacija i slično.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 5. ZSSI-a propisana je iznimka od navedenog pravila, sukladno kojoj dužnosnici mogu biti članovi upravnih i nadzornih tijela najviše dviju neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Sukladno odredbama članka 16. Zakona o udrugama („Narodne novine“ broj 74/14.), članovi upravljaju udrugom neposredno ili putem svojih izabranih predstavnika u tijelima udruge na način propisan statutom, pri čemu je skupština najviše tijelo udruge, a statutom udruge se, osim skupštine, mogu utvrditi upravna (izvršna), nadzorna i druga tijela udruge.

Statutom Hrvastkog radioamaterskog saveza propisano je da je Hrvatski radioamaterski savez nacionalni, nevladin, nestranački, neprofitni strukovni savez tehničke kulture i drugih pravnih osoba koje ostvaruju programe Saveza. Savez potiče, promiče i skrbi o razvitku tehničke kulture u Republici Hrvatskoj i omogućuje ostvarivanje zajedničkih potreba i interesa udruga tehničke kulture iz područja radijske komunikacijske tehnike zbog kojih se one u nju udružuju, usklađuje djelovanje radioamaterskih udruga, a osobito izvedbu programa javnih potreba Republike Hrvatske. Tijela upravljanja i nadzora Saveza su Skupština, Izvršni odbor, Predsjednik i Nadzorni odbor. Mandat tijela Saveza traje četiri godine i počinje od dana izbora.

Slijedom navedenog, predsjednik Hrvatskog radioamaterskog saveza je, sukladno navedenim odredbama Statuta, upravno tijelo ovog saveza udruga u smislu članka 14. stavka 5. ZSSI-a, stoga dužnosnik Mate Botica, sukladno članku 14. stavku 5. ZSSI-a, može za vrijeme obnašanja dužnost člana Uprave trgovačkog društva Odašiljači i veze d.o.o. obavljati i funkciju predsjednika udruge Hrvatski radioamaterski savez, u okviru prava da bude članom upravnih i nadzornih tijela najviše dviju neprofitnih udruga i zaklada, pri čemu nema pravo na naknadu ili primanje dara vezano za navedene funkcije, osim prava na naknadu putnih i drugih opravdanih troškova.

Povjerenstvo smatra potrebnim ukazati dužnosniku da je člankom 5. stavkom 1. ZSSI-a propisano da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani ili izabrani, prema tijelu ili građanima koji su ih imenovali ili izabrali.

Slijedom navedenog Povjerenstvo ukazuje kako se dužnosnik u obnašanju dužnosti člana Uprave trgovačkog društva Odašiljači i veze d.o.o. te istovremenog obavljanja funkcije predsjednika Hrvatskog radioamaterskog saveza može naći u situaciji da u okviru obnašanja dužnosti člana Uprave Odašiljači i veze d.o.o. donosi odluke ili poduzima druge radnje vezane za moguće poslovne odnose između trgovačkog društva Odašiljači i veze d.o.o. i Hrvatskog radioamaterskog saveza. Stoga je, s obzirom na povezanost dužnosnika s predmetnom udrugom, a koja bi proizlazila iz obavljanja upravljačke funkcije u istoj, moguće da među građanima nastane vanjski dojam o narušenoj nepristranosti dužnosnika u obnašanju dužnosti ili dojam o korištenju položaja radi pogodovanja udruzi u kojoj dužnosnik obavlja funkciju predsjednika. Zbog navedenog, Povjerenstvo upućuje dužnosnika da se, u cilju očuvanja integriteta i vjerodostojnosti te povjerenja građana u nepristrano obnašanje dužnosti, izuzme od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu Hrvatski radioamaterski savez.

U odnosu na gore navedeno Povjerenstvo ukazuje kako je uvidom u Sudski registar trgovačkog suda u Zagrebu utvrđeno da je dužnosnik Mate Botica upisan kao jedina osoba ovlaštena za zastupanje trgovačkog društva Odašiljači i veze d.o.o. Stoga je dužnosnik, u cilju postupanja po predmetnom mišljenju, a sukladno odredbama Zakona o trgovačkoim društvima i drugim važećim propisima, dužan osigurati način na koji će se izuzeti od eventualnog sudjelovanja u donošenju odluka ili poduzimanja drugih radnji koje se na bilo koji način odnose na udrugu Hrvatski radioamaterski savez, odnosno donošenje odluka i poduzimanje radnji povjeriti drugoj osobi (drugi član uprave, prokurist ili dr.).

Slijedom navedenog Povjerenstvo je dalo mišljenje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Mate Botica, elektroničkom dostavom
2. Objava na internetskoj stranici Povjerenstva
3. Pismohrana